*Ovo je japansko ime; porodično ime je* Terauchi*.*

Gensui Grof **Terauchi Masatake** (寺内 正毅, ***Terauchi Masatake***?), GCB (5. oktobar 1852 – 3. novembar 1919) bio je japanski vojskovođa i državnik, najpoznatiji kao prvi generalni guverner Koreje pod japanskom vlašču, odnosno premijer Japana od 1916. do 1918. godine.

Odrastao je u porodici samuraja, te se kao adolescent borio u Boshinskom ratu protiv Tokugawinog šogunata. Nakon uspostave Meiji režima, 1870. godine priključio se novostvorenoj japanskoj carskoj vojsci. Za vrijeme gušenja pobune u Satsumi je teško ranjen te je izgubio desnu ruku, ali je usprkos toga nastavio vojnu karijeru, tokom koje je služio kao ataše u Francuskoj. Godine 1901. ga je premijer Katsura ga je imenovao za ministra rata, te je na tom mjestu ostao do 1906. godine, a što je uključivalo i pobjedonosni rat sa Rusijom. Zahvaljujući njemu, Japan je stekao trajni uticaj, odnosno de facto protektorat nad susjednom Korejom. Masatake je služio kao generalni rezident Koreje, a nakon ubistva Hirobuma Itoa je 1910. godine sproveo Japansko-korejski sporazum o aneksiji, kojim je Japan preuzeo neposrednu vlast nad tom zemljom. Terauchi je potom postao generalni guverner i na tom mjestu ostao šest godina. Njegov mandat su obilježili napori da se modernizira uprava, prije svega kroz uvođenje modernog katastra i sređivanja notorno kompliciranih vlasničkih prava nad zemljom u Koreji, ali također i agresivna japanizacija, odnosno uvođenje škola na japanskom jeziku i nastojanje da se domicilno korejsko stanovništvo što više veže uz Japan, čak i po cijenu gubljenja vlastitog identiteta. 

Godine 1916. je imenovan za 9. po redu premijera, u vrijeme kada je Japan još uvijek sudjelovao u Prvom svjetskom ratu na strani Antante. Terauchi je nastojao održati kontinuitet sa vanjskom politikom temeljenom na savezništvo sa Britanijom, te je poslao japansku mornaricu da sudjeluje u Antantinim operacijama na svjetskim oceanima. Sa druge strane je nastavio ekspanzionističku politiku usmjerenu prema drugim oblastima Dalekog istoka. Njegova vlada je, koristeći kaos u susjednoj Kini, nastojala preko tzv. Nishiharinih zajmova ishoditi posebna prava u provinciji Shandong, a od SAD je 1917. godine sporazumom Lansing-Ishii ishodila priznanje posebnih prava u Kini u odnosu na druge velike sile. Nakon Oktobarske revolucije u Rusiji je 1918. godine, formalno u okviru zajedničkih napora Antante, Terauchijeva vlada započela sudjelovanje u vojnoj ekspediciji protiv boljševika te poslala značajne ekspedicijske snage koje su okupirale ruski Daleki istok i držale ga pod svojom vlašću sljedećih nekoliko godina. Njegovi uspjesi na diplomatskom polju, međutim, nisu bili u stanju zaustaviti ekonomske probleme, prije svega nagli porast cijena riže koji su u ljeto 1918. godine doveli do masovnih nereda. Smatrajući se odgovornim, Terauchi je podnio ostavku i umro sljedeće godine.

Njegov najstariji sin je bio *Gensui* Grof Terauchi Hisaichi je također bio vojskovođa, te je u Drugom svjetskom ratu služio kao zapovjednik japanske vojske na Južne ekspedicijske grupe armija.

Izvori
------

Vanjske veze
------------

***Masatake Terauchi*** na Wikimedijinoj ostavi

| * p
* r
* u
Premijeri Japana |
| --- |
| Emblem of the Prime Minister of Japan | H. Itō · Kuroda · *Sanjō* · Yamagata · Matsukata · H. Itō · *Kuroda* · Matsukata · H. Itō · Ōkuma · Yamagata · H. Itō · *Saionji* · Katsura · Saionji · Katsura · Saionji · Katsura · Yamamoto · Ōkuma · Terauchi · Hara · *Uchida* · Takahashi · To. Katō · *Uchida* · Yamamoto · Kiyoura · Ta. Katō · Wakatsuki · G. Tanaka · Hamaguchi · *Shidehara* · Hamaguchi · Wakatsuki · Inukai · *Takahashi* · Saitō · Okada · *Gotō* · Okada · Hirota · Hayashi · Konoe · Hiranuma · N. Abe · Yonai · Konoe · Tōjō · Koiso · K. Suzuki · Higashikuni · Shidehara · Yoshida · Katayama · Ashida · Yoshida · I. Hatoyama · Ishibashi · Kishi · Ikeda · Satō · K. Tanaka · Miki · T. Fukuda · Ōhira · *M. Itō* · Z. Suzuki · Nakasone · Takeshita · Uno · Kaifu · Miyazawa · Hosokawa · Hata · Murayama · Hashimoto · Obuchi · *Aoki* · Mori · Koizumi · S. Abe · Y. Fukuda · Asō · Y. Hatoyama · Kan · Noda · S. Abe · Suga · Kishida | Standard of the Prime Minister of Japan |
| *Italik* označava vršitelje dužnosti premijera |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 40700050
* LCCN: n81094007
* ISNI: 0000 0000 8443 2660
* GND: 1049355342
* SUDOC: 184011175
* NDL: 00118483

 |